গ্র্যান্ড সাদার্ন ট্রাঙ্ক রোড
গ্র্যান্ড সাদার্ন ট্রাঙ্ক রোড বা জিএসটি রোড তামিলনাড়ুর অন্যতম গুরুত্বপূর্ণ ঐতিহ্যবাহী মূল সড়কগুলির একটি৷ এটি চেন্নাই - তিরুচিরাপল্লী মহাসড়ক নামেও পরিচিত৷ চেন্নাইয়ের আলান্দুর ও সেন্ট থমাস মাউন্টের সংযোগস্থলে অবস্থিত কাতিপারা জংশন থেকে দক্ষিণ-পশ্চিম দিকে তিরুচিরাপল্লী অবধি বিস্তৃত এই রাস্তা৷ বহুক্ষেত্রে লোকালয়ের অবস্থান বোঝাতে জিএসটি রোডের উল্লেখ স্থানীয়দের মধ্যে একটি সাধারণ বিষয়৷ ভারতীয় জাতীয় সড়ক সংখ্যায়নের পুরাতন ৪৫ নং জাতীয় সড়ক ছিলো এই জিএসটি রোড ও তিরুচিরাপল্লী থেকে তেনি পর্যন্ত দীর্ঘায়িত সড়কের একত্রিত দৈর্ঘ৷ ৩১৬ কিলোনিটার দীর্ঘ এই মহাসড়কটি বর্তমানে আলান্দুর থেকে তিন্ত্রিবনম অবধি ৩২ নং জাতীয় সড়ক, তিন্ত্রিবনম থেকে ভিল্লুপুরম শহরে উত্তরাংশ অবধি ১৩২ নং জাতীয় সড়ক, ভিল্লুপুরম শহরে ৩৩২ নং জাতীয় সড়ক, ভিল্লুপুরম শহরের দক্ষিণাংশ থেকে তিরুচিরাপল্লী অবধি ৩৮ নং জাতীয় সড়কের অংশ৷ তবে ভিল্লুপুরম শহরের অভ্যন্তরে ৩ কিলোমিটার অংশ জাতীয় সড়কের অন্তর্গত নয়৷